বিপক্ষ পার্টির মেয়ের সঙ্গে ছেলের বিয়ে! নেতাকে দলের মায়া কাটিয়ে দিলেন মায়াবতী

নয়াদিল্লি: ভারতের সর্ববৃহৎ রাজ্য উত্তরপ্রদেশে (Uttarpradesh) সমাজবাদী পার্টি (Samajwadi Party) ও বহুজন সমাজবাদী পার্টির (BSP) সম্পর্ক আদায় কাঁচকলায়। দুই দলই এখন শাসন ক্ষমতার বাইরে থাকলেও বিরোধী পরিসরের মধ্যেও তারা প্রতিদ্বন্দ্বী। কিন্তু, সেই সম্পর্কের তিক্ততা কতদূর হতে পারে সামাজিক সম্পর্ককে কেন্দ্র করে তার একটি নজির সামনে এল। দুই দলের নেতাদের মধ্যে একটি বিয়ের সম্পর্ক আলোচনার কেন্দ্রবিন্দু। বিপক্ষ সমাজবাদী পার্টির নেতার মেয়ের সঙ্গে দলের হেভিওয়েট পদাধিকারীর ছেলের বিয়ে হওয়ায় তাঁকে বহিষ্কার (Ousted) করলেন বিএসপি সুপ্রিমো মায়াবতী (Mayawati)। এই ঘটনায় হইচই পড়েছে।

বিএসপি থেকে দল বদলে বর্তমানে সমাজবাদী পার্টির (এসপি) বিধায়ক ত্রিভুবন দত্তের মেয়ের সঙ্গে ছেলের বিয়ের ব্যবস্থা করায় দলের সিনিয়র নেতা সুরেন্দ্র সাগরকে বহিষ্কার করলেন মায়াবতী। বিএসপি নেতা সুরেন্দ্র সাগর পাঁচবার রামপুরের জেলা সভাপতি ছিলেন। এসপি প্রধান অখিলেশ যাদব সম্প্রতি আম্বেদকর নগরে ত্রিভুবন দত্তের বাড়িতে এসেছিলেন। সাগরের পাশাপাশি রামপুর জেলা সভাপতি প্রমোদ সাগরকেও ওই ঘটনায় পদ থেকে সরিয়ে দেওয়া হয়েছে। বিএসপি অবশ্য এই বহিষ্কারকে দলবিরোধী কার্যকলাপ এবং শৃঙ্খলাহীনতার জন্য করা হয়েছে বলে জানিয়েছে।  তবে বহিষ্কৃত সুরেন্দ্র সাগর বলেন, আমি কোনও শৃঙ্খলাভঙ্গে জড়িত নই। আমার একমাত্র অপরাধ ছিল ছেলে অঙ্কুরকে এসপি বিধায়ক ত্রিভুবন দত্তের মেয়ের সঙ্গে বিয়ে দেওয়া। জানা গিয়েছে, এর আগে প্রশান্ত গৌতম নামে এক নেতাকেও এই ধরনের ‘অভিযোগে’ সরিয়ে দিয়েছিলেন বিএসপি সুপ্রিমো। তবে রাজনৈতিকমহলের ব্যাখ্যা, বিএসপি এখন অনেকটাই দুর্বল। অনেকেই দল বদল করে সমাজবাদী পার্টিতে নাম লিখিয়েছেন। সেই প্রেক্ষিতে সমাজবাদী পার্টির সঙ্গে মেলামেশায় কোনওরকম ঝুঁকি নিতে চায় না বিএসপি। সেজন্য এধরনের কঠোর সিদ্ধান্ত নেওয়া হচ্ছে।