UP Election 2022: উত্তরপ্রদেশে ক্ষমতায় আসবে বিএসপি, প্রথম দফার প্রার্থিতালিকা ঘোষণা করে বললেন মায়াবতী

লখনউ: লড়াই কঠিন তা ভালোই জানেন। চতুর্মুখী লড়াইয়ে উত্তরপ্রদেশ (UP Election 2022) দখল যে খুব একটা সহজ হবে না, তা হাড়ে হাড়ে টের পাচ্ছেন তিনি। তবে হাল ছাড়তে নারাজ বিএসপি (BSP) সুপ্রিমো মায়াবতী (Mayawati)। নিজের জন্মদিনে প্রথম দফার প্রার্থিতালিকা ঘোষণা করে হুঙ্কার দিলেন, অন্য দলগুলি যতই চেষ্টা করুক লাভ হবে না। বিএসপিই উত্তরপ্রদেশের মসনদে বসবে। শনিবার সাংবাদিক সম্মেলন করে ৫৩ জন প্রার্থীর নাম ঘোষণা করেন মায়াবতী।

বিএসপি সুপ্রিমো বলেন, আমরা ৫৮টি বিধানসভা আসনের মধ্যে ৫৩টি আসনে প্রার্থীদের নাম চূড়ান্ত করেছি। বাকি ৫টি আসনেও প্রার্থীদের নাম দু-একদিনের মধ্যে চূড়ান্ত করা হবে। সব দল জোট করে আমাদের ক্ষমতায় আসা থেকে বাধা দিতে চাইছে। কিন্তু জনগণ আমাদের আবার ক্ষমতায় আনবে। এবার ক্ষমতায় এসে আমরা সকলের কল্যাণে কাজ করব। আম-আদমির স্বার্থে কাজ করবে বহুজন সমাজ পার্টি।

বিরোধীদের নিশানা করে মায়াবতী বলেন, ‘জনগণের বিরোধীদের কৌশল থেকে সাবধান থাকা উচিত। বর্ণবাদী এবং বিএসপি বিরোধী মিডিয়া এড়িয়ে চলুন। আমি চারবার লোকসভা, তিনবার রাজ্যসভা, দু’বার বিধানসভা এবং দুইবার এমএলসিতে ছিলাম। কাঁশিরামজির পর দলের দায়িত্ব আমার ওপর, তাই আমি নির্বাচনে লড়ব না। যদি সরকার গঠিত হয়, আমি আইন পরিষদের মাধ্যমে সরকারকে নেতৃত্ব দেব।’

আরও পড়ুন: UP polls: উন্নাওয়ের নির্যাতিতার মাকে উত্তরপ্রদেশে প্রার্থী করল কংগ্রেস

মায়াবতী বলেন, ‘২০২২ সাল আশার বছর। পরিবর্তন ঘটবেই। আমার লেখা বই ‘মেরে সংগ্রাম মেরে সমরন’ প্রকাশিত হচ্ছে। এটি তরুণ প্রজন্মকে অনুপ্রেরণা জোগাবে। বিএসপি আম্বেদকরবাদী নীতিতে এগিয়ে যেতে থাকবে।’ এর আগে বৃহস্পতিবার ১২৫ জন প্রার্থীর নাম ঘোষণা করে কংগ্রেস। এর মধ্যে ৪০ শতাংশ অর্থাৎ ৫০ জন মহিলা প্রার্থীর নাম রয়েছে। ৪০ শতাংশ যুবনেতা-নেত্রীকেও টিকিট দিয়েছে কংগ্রেস।

২০১৭ সালে উত্তরপ্রদেশের ৪০৩টি বিধানসভা আসনের মধ্যে ৩১২টি আসনে জয়লাভ করেছিল বিজেপি। প্রায় ৪০ শতাংশ ভোট নিজের দখলে রেখেছিল গেরুয়া শিবির। ‌সমাজবাদী পার্টি ৪৭টি আসনে জয়লাভ করে। মায়াবতী বিএসপির দখলে ছিল মাত্র ১৯টি আসন। সেবার কংগ্রেস মাত্র ৭টি আসন পায়।