Rahul Gandhi: ইডি-সিবিআই ‘জুজুর’ ভয়ে কংগ্রেসের হাত ধরেননি মায়াবতী, চাঞ্চল্যকর দাবি রাহুলের

নয়াদিল্লি: উত্তরপ্রদেশ বিধানসভা ভোটের আগে বহুজন সমাজ পার্টির সুপ্রিমো মায়াবতীকে (Bahujan Samaj Party Supremo Mayawati) জোটের বার্তা পাঠিয়েছিল কংগ্রেস (Congress)৷ বলা হয়েছিল, নির্বাচনে জিতলে তাঁকেই মুখ্যমন্ত্রী করা হবে৷ কিন্তু মায়াবতী কংগ্রেসের প্রস্তাবকে আমলই দিতে চাননি৷ উত্তরপ্রদেশ বিধানসভা ভোটের ফল ঘোষণার একমাস পর বিষয়টি সামনে আনলেন কংগ্রেস নেতা রাহুল গান্ধী৷ শনিবার একটি বই প্রকাশ অনুষ্ঠানে এসে একথা জানিয়ে তিনি বলেন, ‘আসলে ইডি-সিবিআইয়ের ভয়ে মায়াবতী দলিতদের জন্য লড়াই করতে চাননি৷’

গত ৫ মার্চ উত্তরপ্রদেশ বিধানসভা ভোটের ফল ঘোষণা হয়৷ বহুজন সমাজ পার্টির ফলাফল দেখে অনেকে রাজনৈতিক বিশেষজ্ঞই বিস্ময় প্রকাশ করেছিলেন৷ ৪০৩টি বিধানসভা আসনের মধ্যে মায়াবতীর দলের ঝুলিতে যায় মাত্র ১টি আসন৷ অথচ ২০১৭-র বিধানসভা ভোটে বসপা ১৯টি আসন পেয়েছিল৷ তাই মায়াবতীর বিরুদ্ধে বিজেপিকে সুবিধা পাইয়ে দেওয়ার অভিযোগ তোলেন কেউ কেউ৷ তাছাড়া এবারের ভোটে প্রচারের ময়দানে দলিত নেত্রীকে সেভাবে দেখাও যায়নি৷ তিনি নিজেও ভোটে লড়েননি৷ তাই উত্তরপ্রদেশের নির্বাচনের প্রসঙ্গ উঠতেই রাহুল এদিন বলে ফেলেন, ‘কেউ কেউ তো যেমন মায়াবতীজি নির্বাচন লড়েননি৷ আমরা মায়াবতীকে বার্তা পাঠিয়েছিলেন৷ জোট করুন৷ মুখ্যমন্ত্রী হন৷ কিন্তু কথা পর্যন্ত বলেননি৷’

কংগ্রেস নেতা রাহুল গান্ধী৷ শনিবার৷

তাঁর আরও সংযোজন, ‘কাঁসিরামজিকে শ্রদ্ধা করি৷ তিনি রক্ত-জল এক করে দলিতদের এক করেছিলেন৷ তাতে কংগ্রেসের ক্ষতি হয়েছিল৷ কাঁসিরাম সেটা করে দেখিয়েছিলেন৷ কিন্তু মায়াবতী দলিতদের জন্য লড়াই পর্যন্ত করেননি৷’ কেন মায়াবতী লড়াই করেননি সেটাও খোলসা করেন রাহুল৷ বলেন, ‘ইডি, সিবিআই, পেগাসাসের জন্য চুপ ছিলেন দলিত নেত্রী৷’ যদিও রাহুলের মন্তব্যের প্রতিক্রিয়া দেয়নি বসপা৷