Uttar Pradesh Assembly Result: মায়াবতী-ওয়েইসিকে ‘পদ্মভূষণ’ ও ‘ভারতরত্ন’ দেওয়ার দাবি শিবসেনার

মুম্বই: উত্তরপ্রদেশে বিজেপির বিপুল জয়ে অবদান রয়েছে মায়াবতী এবং আসাদুদ্দিন ওয়েইসির৷ এমনটাই মনে করছে শিবসেনা৷ তাই কেন্দ্রের কাছে ওই দু’জনের একজনকে দেশের সর্বোচ্চ নাগরিক সম্মান এবং অপরজনকে পদ্মসম্মানে ভূষিত করার দাবি জানাল তারা৷ দলের সাংসদ সঞ্জয় রাউত বলেন, ‘বিজেপির জয়ে মায়াবতী এবং ওয়েইসির অবদান রয়েছে৷ তাই দু’জনকে পদ্মভূষণ এবং ভারতরত্ন দেওয়া হোক৷’

ভোটে জিততে না পারলেও সমাজবাদী পার্টি নেতা অখিলেশ যাদব আসন সংখ্যা বাড়াতে সক্ষম হয়েছেন৷ এজন্য তিনি বিরোধীদের থেকে প্রশংসা আদায় করে নিচ্ছেন৷ সঞ্জয় রাউত জানিয়েছেন, ‘বিজেপি উত্তরপ্রদেশে বিপুল জয় পেয়েছে৷ উত্তরপ্রদেশ তাদের দখলেই ছিল৷ এখনও আছে৷ কিন্তু অখিলেশ যাদব আগেরবারের তুলনায় তিনগুণ আসন সংখ্যা বাড়িয়েছেন৷ ৪২ থেকে ১২৫-এ পৌঁছেছেন৷ মায়াবতী এবং ওয়েইসির এই জয়ে অবদান রয়েছে৷ তাই তাঁদের পদ্মভূষণ এবং ভারতরত্ন দেওয়া হোক৷’ বিরোধীদের অভিযোগ, বিএসপি এবং মিম বিজেপির বি টিম হিসেবে কাজ করে৷ উত্তরপ্রদেশে ভোটের পর সেটা আরও একবার প্রমাণিত হল৷

চার রাজ্যে জিতলেও পঞ্জাবে বিজেপির বড় হার বিরোধী শিবিরকে অক্সিজেন জুগিয়েছে৷ সঞ্জয় রাউত বলেন, ‘পঞ্জাবে মানুষ পুরোপুরি বিজেপিকে প্রত্যাখ্যান করেছে৷ সেখানে তো প্রধানমন্ত্রী, স্বরাষ্ট্রমন্ত্রী, প্রতিরক্ষামন্ত্রী-সহ দলের তাবড় তাবড় নেতারা প্রচারে গিয়েছিলেন৷ তারপরেও কেন হারতে হল পঞ্জাবে? উত্তরাখণ্ড, গোয়া এবং উত্তরপ্রদেশে তো বিজেপিই ক্ষমতায় ছিল৷ কিন্তু উত্তরপ্রদেশে কংগ্রেস ও শিবসেনার হারের চেয়ে পঞ্জাবে বেশি পরাজয় হয়েছে বিজেপির৷’ উত্তরাখণ্ডের মুখ্যমন্ত্রী এবং গোয়ার দুই উপমুখ্যমন্ত্রীর হেরে যাওয়া নিয়েও কটাক্ষ করেছেন শিবসেনা সাংসদ৷