Mayawati: ‘নিজের ঘর গোছাতে পারে না..’, রাহুলের মন্তব্যের প্রতিক্রিয়া মায়াবতীর

লখনউ: বিএসপির সঙ্গে জোট বার্তা নিয়ে রাহুল গান্ধী মিথ্যে বলেছেন৷ রবিবার জানিয়ে দিল বহুজন সমাজ পার্টি৷ দলের সুপ্রিমো মায়াবতী কংগ্রেসকে তোপ দেগে বলেন, ‘নিজেদের ঘর গোছাতে ব্যর্থ কংগ্রেস৷ এদিকে ভোটে বিপর্যয়ের দায় বিএসপির ঘাড়ে চাপাচ্ছে৷’

মায়াবতীর দাবি, রাহুল গান্ধী যা বলেছেন তা সর্বৈব মিথ্যে৷ তিনি বলেন, ‘এই ধরনের মন্তব্য করার আগে কংগ্রেসের ১০০ বার ভাবা উচিত৷ বিজেপির বিরুদ্ধে নির্বাচনে জিততে পারছে না তারা৷ এদিকে অন্যকে দোষারোপ করে চলেছে৷ ক্ষমতায় থাকাকালীন কংগ্রেস কিছু করেনি৷ ক্ষমতার বাইরে থেকেও কিছু করতে পারছে না৷’ গতকাল রাহুল দাবি করেছিলেন, ইডি-সিবিআইয়ের ভয়ে মায়াবতী বিজেপির বিরুদ্ধে লড়াই করেননি৷ জবাবে দলিত নেত্রী বলেন, ‘প্রিয়াঙ্কা গান্ধীও একই কথা বলেছেন৷ আমি নাকি ইডি এবং অন্যান্য কেন্দ্রীয় তদন্তকারী সংস্থাকে ভয় পাই৷ এসব সত্যি নয়৷ ওদের জানা উচিত সুপ্রিম কোর্টে আমরা লড়াই করেছি এবং জিতেছি৷’

শনিবার একটি বই প্রকাশ অনুষ্ঠানে গিয়ে রাহুল দাবি করেছিলেন, উত্তরপ্রদেশ বিধানসভা ভোটের আগে বহুজন সমাজ পার্টির সুপ্রিমো মায়াবতীকে জোটের বার্তা পাঠিয়েছিল কংগ্রেস৷ বসপা নেত্রীকে মুখ্যমন্ত্রী হওয়ার প্রস্তাবও দেওয়া হয়েছিল৷ কিন্তু মায়াবতী কংগ্রেসের প্রস্তাবকে আমলই দিতে চাননি৷ একথা জানিয়ে তিনি বলেন, ‘আসলে ইডি-সিবিআইয়ের ভয়ে মায়াবতী দলিতদের জন্য লড়াই করতে চাননি৷’